Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 281/12/8806	Košice, 21.6.2012
EEČ : 2-65-155-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 3 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
v dobe od mesiaca júl 2007 do 02. 04. 2012 zanedbal zákonnú vyživovaciu povinnosť voči XXXXX, nar. 13. 07. 1992 a súčasne v dobe od mesiaca júl 2007 do 15. 06. 2011 zanedbal zákonnú vyživovaciu povinnosť voči XXXXX,  nar. 15. 06. 1987, napriek tomu, že rozsudkom Okresného súdu Košice - okolie zo dňa 07. 11. 2006 sp. zn. 12P 246/2005 mu bola určená vyživovacia povinnosť tak, že je povinný prispievať na výživu XXXXX sumou 1.000,-Sk (33,19 €) mesačne, ktoré je povinný zasielať vždy do 15-teho dňa v mesiaci vopred k rukám matky XXXXX Petričkovej a na výživu XXXXX sumou 1.200,-Sk (39,83 €) mesačne, ktoré je povinný zasielať vždy do 15-teho dňa v mesiaci vopred k jej rukám, čím takto za uvedené obdobie vznikol dlh na výživnom celkom   vo výške 1.858,60 €, 

lebo zanikla trestnosť činu
Odôvodnenie:
Uznesením vyšetrovateľa PZ Okresného riaditeľstva PZ, Odboru kriminálnej polície Košice - okolie sp. zn. ČVS: ORP-123/OVK-KS-2012 zo dňa 02. 04. 2012 bolo vznesené obvinenie XXXXX pre prečin podľa § 207 ods. 1, ods. 3 písm. b/ Trestného zákona na tom skutkovom základe ako je to uvedené vo výrokovej časti tohto uznesenia.

	V priebehu konania bol vypočutý obvinený XXXXX, ktorý dňa 11. 05. 2012 využil svoje právo a k veci odmietol vypovedať. 

	Dňa 01. 06. 2012 pri výsluchu poškodená XXXXX uviedla,   že obvinený jej poštovou poukážkou zaslal celú dlžnú sumu vo výške 2.091,02 €.

Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

	Podľa § 86 písm. a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Vzhľadom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Alexander Chomča
prokurátor